**อย. หนุน ผลิตภัณฑ์สุขภาพชุมชน ชวนคนไทยอ่านฉลากหวาน มัน เค็ม ลดปัจจัยเสี่ยงโรค NCDs**

อย. ชวนคนไทยร่วมงาน “อย.ขับเคลื่อนผลิตภัณฑ์ชุมชน เพื่อคนไทยห่างไกล NCDs” ระหว่างวันที่ 28 – 30 มีนาคม 2568 ณ ลานโปรโมชั่น ชั้น G เซ็นทรัล ปิ่นเกล้า พบกับผลิตภัณฑ์สุขภาพชุมชนคุณภาพจากทั่วประเทศ และกิจกรรมเสวนาด้านสุขภาพ เช่น การอ่านฉลากหวาน มัน เค็ม (ฉลาก GDA) เพื่อลดความเสี่ยงจากโรคไม่ติดต่อเรื้อรัง NCDs

**นายแพทย์สุรโชค ต่างวิวัฒน์ เลขาธิการคณะกรรมการอาหารและยา** เปิดเผยว่า นโยบายกระทรวงสาธารณสุขมุ่งส่งเสริมให้ประชาชนเลือกบริโภคผลิตภัณฑ์สุขภาพที่ปลอดภัยและมีมาตรฐาน พร้อมรณรงค์ให้ลด
การบริโภคหวาน มัน เค็ม ซึ่งเป็นสาเหตุสำคัญของโรค NCDs เช่น เบาหวาน ความดันโลหิตสูง และโรคหัวใจสำนักงานคณะกรรมการอาหารและยา (อย.) จึงได้จัดงาน “อย. ขับเคลื่อนผลิตภัณฑ์ชุมชน เพื่อคนไทยห่างไกล NCDs” โดยรวบรวมผลิตภัณฑ์สุขภาพชุมชนที่เป็นของดี ของเด่น รวมทั้งผลิตภัณฑ์ที่ได้รับรางวัล อย. ควอลิตี้ อวอร์ด จากทั่วทุกภูมิภาคของประเทศ มาจัดแสดงภายในงานกว่า 100 บูธ พร้อมมีกิจกรรมพิเศษ เช่น การเสวนาหัวข้อ
“การสาธิตทำเมนูสุขภาพจากผลิตภัณฑ์สุขภาพชุมชน โดย คุณชวัลกร วรรธนพิสิฐกุล (กระตี๊บ) นักแสดง-เชฟ”
“รู้จักวิธีนับคาร์บ และทานอย่างไรให้ห่างไกล NCDs” “การเลือกผลิตภัณฑ์สุขภาพจากฉลากโภชนาการ และ GDA” “สวย สุขภาพดี กับดีเจบุ๊คโกะ” “ปั้นผลิตภัณฑ์สุขภาพ ด้วยนวัตกรรมสู่การส่งออก” พร้อมบริการตรวจ
ความปลอดภัยอาหารฟรีจากห้องปฏิบัติการกลาง

ในวันแรกของงาน **นายสมศักดิ์ เทพสุทิน รัฐมนตรีว่าการกระทรวงสาธารณสุข** จะเป็นประธานเปิดงาน พร้อมมอบโล่ประกาศเกียรติคุณแก่เขตสุขภาพ เครือข่ายและผู้ประกอบการผลิตภัณฑ์ชุมชนดีเด่น จำนวน 16 รางวัล ได้แก่ รางวัลการขับเคลื่อนผลิตภัณฑ์ชุมชน เพื่อคนไทยห่างไกล NCDs รางวัลเครือข่ายดีเด่นด้านการขับเคลื่อนผลิตภัณฑ์ชุมชน รางวัลผู้ประกอบการผลิตภัณฑ์ชุมชนดีเด่นด้านสร้างสรรค์ รางวัลผู้ประกอบการผลิตภัณฑ์ชุมชนดีเด่นด้านนวัตกรรม และรางวัลผู้ประกอบการผลิตภัณฑ์ชุมชนดีเด่นด้านการส่งออก จึงขอเชิญชวนประชาชน
เข้าร่วมงานดังกล่าว ซึ่งนอกจากจะได้เลือกซื้อผลิตภัณฑ์สุขภาพชุมชนที่ปลอดภัยมีมาตรฐานแล้ว ยังได้รับความรู้
ที่เป็นประโยชน์ลดความเสี่ยงจากโรค NCDs อีกด้วย แล้วพบกัน 28 – 30 มีนาคม 2568 นี้

**วันที่เผยแพร่ข่าว 7 มีนาคม 2568 ข่าวแจก 120 / ปีงบประมาณ พ.ศ. 2568**